સાઠ વર્ષ કરતાં વધુ વયના શિક્ષિત ગુજરાતીઓ અને ખાસ કરીને અમદાવાદીઓ આ નામને એસ.આરના હુલામણા નામે કદાચ વધુ ઝડપથી ઓળખી કાઢશે. પાંચેક દાયકા પહેલાં ભાવનગરના કોઈક શૈક્ષણિક સેમિનારમાં એસ.આર. ભટ્ટે વ્યાખ્યાન આપ્યું હતું. ત્યારે એમને સાંભળ્યા હતા. આપણી શિક્ષણપ્રથામાં પાંત્રીસ ટકા માર્ક્સ મેળવનાર વિદ્યાર્થી પાસ થયો કહેવાય છે. એ વિશે કટાક્ષ કરતાં એમણે કહેલું કે આનો અર્થ તો એ થયો કે જેમનામાં પાંસઠ ટકા અણઆવડત છે એમને આપણે પાસ ગણીએ છીએ. આ વાત ત્યારે કાળજામાં આરપાર ઊતરી ગયેલી.